Rahandusministeerium Teie 21.04.2025 nr 1.1-10.1/1972-1

info@rahandusministeerium.ee

helena.lehtis@fin.ee Meie 02.05.2025 nr 4/75

**Vabariigi Valitsuse määruste muutmise määruse eelnõu**

Lugupeetud Jürgen Ligi!

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust Vabariigi Valitsuse 19. detsembri 2012. a määruse nr 112 „Ametniku teenistuslähetusse saatmise, lähetuskulude hüvitamise ning päevaraha maksmise tingimused ja kord ning päevaraha määr“, Vabariigi Valitsuse 14. juuli 2006. a määruse nr 164 „Teenistus-, töö- või ametiülesannete täitmisel isikliku sõiduauto kasutamise kohta arvestuse pidamise ja hüvitise maksmise kord“ ja Vabariigi Valitsuse 25. juuni 2009. a määruse nr 110 „Töölähetuse kulude hüvitiste maksmise kord ning välislähetuse päevaraha alammäär, maksmise tingimused ja kord“ muutmise määruse eelnõu kohta.

1. Kaubanduskoda ei näe otsest vajadust eelnõu § 3 punkti 1 järele, millega tõstetakse välislähetuse päevaraha alammäära praeguselt 22,37 eurolt 40 euroni päevas, sest paljud tööandjad maksavad juba täna alammäärast kõrgemat päevaraha. Samas mõistame, et alammäär on püsinud muutumatuna alates 2011. aastast ning alammäära tõus on seotud maailma tarbijahinnaindeksi tõusuga.

2. Kaubanduskoda toetab eelnõu §-i 2, mille kohaselt ei sisaldu edaspidi määruses isikliku sõiduauto kasutamise hüvitise maksuvabad piirmäärad. Igati mõistlik on eelnõus valitud lahendus, et määruses viidatakse tulumaksuseaduse vastavale sättele. Selline lahendus aitab ära hoida ebaselgust, mis on tänaseks tekkinud, kus tulumaksuseaduses tõsteti maksuvabasid piirmäärasid, kuid määruses on jätkuvalt kirjas enne 2025. aasta algust kehtinud piirmäärad.

3. Kaubanduskoda toetab samadel põhjustel ka eelnõu § 3 punkti 2, millega määruses sätestatud välislähetuse päevaraha maksuvaba piirmäär asendatakse viitega tulumaksuseaduse vastavale sättele.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

marko.udras@koda.ee 6040070